32002R1779
L 269/6
JURNALUL OFÍCIAL AL UNIUNII EUROPENE
REGULAMENTUL (CE) NR. 1779/2002 AL COMISIEI
din 4 octombrie 2002
privind Nomenclatura țărilor și a teritoriilor pentru statisticile comerțului exterior al Comunității și ale comerțului între statele sale membre
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1172/95 al Consiliului din 22 mai 1995 privind statisticile referitoare la schimbul de mărfuri între Comunitate și statele membre, pe de o parte, și țările terțe, pe de altă parte (1), astfel cum a fost modificat ultima dată prin Regulamentul (CE) nr. 374/98 (2), în special articolul 9,
întrucât:
(1)
În conformitate cu articolul 9 din Regulamentul (CE) nr. 1172/95, introducerea nomenclaturii țărilor și teritoriilor este responsabilitatea Comisiei.
(2)
Versiunea acesteia, valabilă începând cu 1 ianuarie 2002, a fost anexată la Regulamentul (CE) nr. 2020/2001 al Comisiei (3).
(3)
Codificarea alfabetică a țărilor și teritoriilor se bazează pe standardul ISO alpha 2 în vigoare, cu condiția ca aceasta să fie compatibilă cu cerințele legislației comunitare. De asemenea, este de dorit să se prevadă o perioadă de tranziție care să permită anumitor state membre să se adapteze modificărilor introduse. Este necesar, pentru simplificare, ca această perioadă de tranziție să ia sfârșit la momentul punerii în aplicare a dispozițiilor de revizuire a regulilor privind documentul administrativ unic.
(4)
Măsurile prevăzute de prezentul regulament sunt conforme cu avizul Comitetului pentru statisticile comerțului cu mărfuri cu țările terțe,
ADOPTĂ PREZENTUL REGULAMENT:
Articolul 1
Versiunea valabilă de la 1 ianuarie 2003 a nomenclaturii țărilor și teritoriilor se anexează la prezentul regulament.
Articolul 2
Prezentul regulament intră în vigoare la 1 ianuarie 2003.
Cu toate acestea, statele membre pot să folosească codurile numerice din trei cifre care figurează de asemenea în anexa la prezentul regulament până la punerea în aplicare a dispozițiilor de revizuire a anexelor 37 și 38 la Regulamentul (CEE) nr. 2454/93 al Comisiei (4).
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 4 octombrie 2002.